608 KIR di Undop, Batu Lintang terima bantuan
VALENTINE NGUMBANG SRI AMAN: Sejumlah 608 Ketua Isi Rumah (KIR) dari 34 rumah panjang dalam kawasan Undop Batu Lintang di sini telah menerima bantuan makanan bagi fasa pertama yang telah dikendali oleh Pusat Khidmat Masyarakat ADUN N32 Simanggang. 137 KIR daripada jumlah berkenaan datangnya dari 10 rumah panjang
berdekatan kawasan Ulu Paku dengan kesemua mereka telah pun menerima bantuan
makanan berkenaan di Dewan Komuniti Ulu Paku di sini. Manakala, baki 417 KIR lagi datangnya dari 24 rumah panjang
berdekatan kawasan Undop dengan kesemua mereka menerima bantuan makanan itu di Dewan
Serbaguna Sekolah Kebangsaan (SK) Batu Lintang di sini. Kesemua bantuan makanan kepada 608 KIR di kawasan Undop, Batu Lintang
tersebut telah pun disampaikan oleh Menteri Muda Kesejahteraan Komuniti, Datuk
Francis Harden Hollis merangkap Ahli Dewan Undangan Negeri (ADUN) Simanggang. “Menyedari beban yang ditanggung oleh rakyat sepanjang berlangsungnya
penguatkuasaan Perintah Arahan Pergerakan (PKP) di negara ini semenjak 18 Mac
lepas maka kerajaan telahpun bertindak melulus bantuan makanan kepada mereka
yang terjejas. “Walaupun tidak mencukupi namun usaha kerajaan berhubung perkara ini
adalah merupakan empati langsung apa yang diperlukan oleh rakyat ketika
mengharungi pandemik Covid-19 pada masa sekarang,” kata beliau. Harden juga turut memberitahu, penyaluran bantuan makanan melalui Pusat Khidmat
Masyarakat ADUN N32 Simanggang bagi fasa pertama ini akan lebih tertumpu
terhadap penduduk di kawasan pedalaman.  “Kita akan memberi lebih banyak tumpuan terhadap penduduk di kawasan
pedalaman kerana mereka menerima impak lebih teruk semenjak berlaku penularan Covid-19 pada masa sekarang,” katanya. Beliau ketika menyampaikan bantuan itu juga mengucapkan terima kasih kepada
pihak Pejabat Kebajikan Masyarakat Bahagian Sri Aman, Pasukan Polis Diraja
Malaysia (PDRM), Angkatan Pertahanan Awam dan Jabatan Sukarelawan
Malaysia (RELA) kerana membantu mengagih bantuan tersebut kepada KIR di
sini. Hadir sama bagi menyaksikan upacara penyampaian sumbangan makanan berkenaan
adalah Timbalan Residen Sri Aman, Elvis Didit dan Pegawai Kebajikan Masyarakat
Bahagian Sri Aman, Vivian Engkiong. 
See author's posts
